අනවසරයෙන් සෞදි අරාබියාවේ රැඳී සිටි ශ්‍රී ලාංකිකයන් 1,500 දෙනෙකු එරට රජය විසින් ප්‍රකාශයට පත්කළ පොදු සමාකාලය යටතේ ශ්‍රී ලංකාවට ගෙන්වා ගැනීමට හැකිව තිබෙන බව ශ්‍රී ලංකා විදේශ සේවා නියුක්ති කාර්යාංශය පවසයි.ශ්‍රී ලාංකික ශ්‍රමිකයන් 13,000ක් පමණ අනවසරයෙන් සෞදි අරාබියාවේ රැඳී සිටින බවද එයින් 10,000කට අධික පිරිසක් සඳහා රටින් පිටවීමේ තාවකාලික අවසර පත්‍ර එරට ශ්‍රී ලංකා තානාපති කාර්යාලය මඟින් නිකුත්කර තිබෙන බවද ශ්‍රී ලංකා විදේශ සේවා නියුක්ති කාර්යාංශයේ නියෝජ්‍ය සාමාන්‍යාධිකාරී මංගල රන්දෙනිය මහතා "දිනමිණ" ට පැවසීය.ඒ අනුව මේ ශ්‍රී ලාංකික පිරිස සෞදි අරාබියාවෙන් පිටත්වීම සඳහා එරට රජයේ බලයලත් ජවසාද් (සංක්‍රමණික පොලීසිය) වෙතින් පිටවීමේ අවසර පත්‍රය ලබාගත යුතු බවද පොදු සමාකාලය තුළ යළි ශ්‍රී ලංකාවට පැමිණීමට නොහැකි වන්නේ නම් අදාළ පොදුසමා කාලය දීර්ඝ කරනු ඇතැයි බලාපොරොත්තු වියහැකි බවද විශ්වාසය පළ කළේය.කෙසේ වුවද ඒ මහතා සඳහන් කළේ සෞදි අරාබියානු ජවසාද් වෙතින් දිනකට රටින් පිටවීමේ අවසර පත්‍ර 35ක් 40ක් වැනි සීමිත ප්‍රමාණයක් නිකුත් කරන හෙයින් මේ තරම් විශාල පිරිසක් ගෙන්වා ගැනීම ප්‍රමාද වන බවත් එළඹෙන ජූලිමස 3 දායින් අවසන් වන පොදුසමා කාලය තවදුරටත් දීර්ඝකර ගැනීම සම්බන්ධයෙන් එරට රජය සමඟ සාකච්ඡා කරන බවත්ය.එරට ජවසාද් වෙතින් අවසර පත්‍රය ලබාදීමේ ප්‍රමාදය හැරෙන්නට මේ පිරිස කඩිනමින් ශ්‍රී ලංකාවට ගෙන්වා ගැනීමට පියවර ගන්නා බවද ඔවුන් මෙරටට ගෙන්වා ගැනීම සඳහා වන ප්‍රමාදය ගුවන් යානා සම්බන්ධයෙන් සිදුවීමක් නොව සෞදි අරාබියානු ජවසාද්හි අවසරපත් නිකුත් කිරීමේ ප්‍රමාදය බවද ඒ මහතා පෙන්වා දුන්නේය.එහිදී ඒ මහතා වැඩිදුරටත් සඳහන් කළේ ශ්‍රී ලංකාවට පමණක් නොව අනවසරයෙන් රැඳී සිටින අනෙකුත් විදේශීය රටවල ශ්‍රමිකයන්ටද මේ පොදු සමාකාලය වලංගු බවත් ඒ හේතුවෙන් ජවසාද් මඟින් රටින් පිටවීමේ අවසරපත් ලබාදීමේදී ප්‍රමාදයන් සිදුවිය හැකි බවයි..